Diari Oficial de la Generalitat Valenciana


Sumari del DOGV 8697, del 13-12-2019 (2019/10062)

RESOLUCIÓ de 8 de novembre de 2019, de la Direcció General de Medi natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 113/18-AIA Catí.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8697

Data del DOGV
:   13-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10441


Data del document
:   08-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Catí
    * impacte ambiental

RESOLUCIÓ de 8 de novembre de 2019, de la Direcció General de Medi natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 113/18-AIA Catí. [2019/10354]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 113/18-AIA Catí.  
  
«Informe d'impacte ambiental  
Expedient: 113-2018-AIA.  
Títol: Ampliació d'explotació porcina.  
Promotor: Joaquín Puig Segarra.  
Òrgan substantiu: Ajuntament de Catí.  
Localització: parcel·la 11 del polígon 28 de Catí. Partida la Rambleta.  
  
Antecedents i descripció del projecte.  
Actualment, a la parcel·la 11 del polígon 28 de Catí està en funcionament una explotació porcina d'engreixament amb llicència de l'any 1981. La capacitat és de 750 porcs d'engreixament i es pretén realitzar una ampliació fins als 1.000 porcs d'engreixament.  
Per a l'ampliació es construirà una nova nau porcina de planta rectangular de 40 x 7,4 m, que disposarà interiorment de corredor longitudinal central amb 13 cel·les d'engreixament a cada costat, davall de les quals es disposen els fossats de purins de 2,15 m d'amplària i 1,2 metres de profunditat. Segons la documentació aportada, amb l'ampliació proposada, l'ocupació de la parcel·la serà del 24,7 %.  
En l'ampliació prevista es produiran 537,5 m³ de purins a l'any. El total de purins produïts a l'explotació serà de 2.150 m³ purins/any. La capacitat d'emmagatzematge total de l'explotació serà de 627,4 m³, capacitat suficient per a emmagatzemar els 2.150 m³ de purins que es produiran anualment per un període de 3,5 mesos. Aquests purins seran evacuats trimestralment d'aquestes fosses amb destinació a la planta de biogàs de Catí, la qual gestionarà els purins produïts a l'explotació. El promotor aporta una còpia de l'ampliació del contracte subscrit amb la planta de biogàs.  
A l'actual granja porcina es reben garrins de 20 kg de pes viu mitjà que s'engreixen fins a aconseguir els 100 kg de pes viu mitjà. Després de cada estada dels porcs als compartiments, se'n fa un buidatge sanitari d'almenys 30 dies. Es preveu la realització de dos cicles a l'any.  
  
Els animals morts seran retirats per una empresa autoritzada. Els residus zoosanitaris seran separats i etiquetats en recipients específics i els retirarà una empresa autoritzada.  
Els consums previstos seran de 478.050,200 t de pinso anuals, 2.500 m³/any d'aigua i energia elèctrica.  
L'aigua s'obté d'un aprofitament inscrit en la Confederació Hidrogràfica del Xúquer per a proveïment de granja de 2.737 m³/any procedent de l'aqüífer del barranc de la Canaleta.  
L'expedient conté:  
- Còpia d'ampliació de contracte per a la gestió de purins per l'empresa gestora (Biogás de Catí, SL).  
- Còpia de compromís d'inscripció en l'Associació d'Usuaris de Casetes de Cadàvers de Bestiar no Boví.  
- Contracte de retirada de residus zoosanitaris per l'empresa gestora.  
- Informe favorable de compatibilitat urbanística de 17 d'abril de 2018.  
- Informe de 21 de juliol de 2016 favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
- Còpia de la inscripció en el registre d'aigües d'un aprofitament del corrent del barranc de la Canaleta per un volum anual de 2.737 m³/any per a proveïment de granja.  
  
Tramitació administrativa.  
El 3 d'octubre de 2018 té entrada en el Servei d'Avaluació d'Impacte Ambiental documentació del projecte a l'efecte de l'inici del procediment d'avaluació d'impacte ambiental.  
El 8 de novembre de 2018 es procedeix a iniciar el tràmit de consultes segons l'article 46 de la Llei 21/2013, d'avaluació ambiental, i a sol·licitar a l'Ajuntament de Catí un informe sobre disponibilitat d'aigua així com un informe sobre possibles incidències respecte d'olors provocades pel funcionament de la granja. Se sol·licita, d'altra banda, al promotor una còpia de l'informe en matèria del sòl no urbanitzable i justificació de no-afecció al domini de la via pecuària camí del Mas Nou. Segons el plànol aportat, no hi hauria afecció.  
El 8 de gener de 2019 es rep la justificació de l'ús de l'aigua mitjançant una còpia del registre d'aigües segons s'ha descrit en l'apartat anterior, una còpia de l'informe en matèria del sòl no urbanitzable així com un plànol on se situa l'espai ocupat per la nova nau i es delimita l'àmbit d'afecció de la via pecuària camí del Mas Nou.  
L'Ajuntament de Catí no es pronuncia respecte a possibles incidències produïdes per l'explotació.  
El 8 de novembre de 2018 se sol·licita un informe en matèria d'afecció a vies pecuàries i s'emet un informe sobre aquest tema el 28 de novembre de 2018. No obstant això, advertit pel Servei d'Avaluació d'Impacte Ambiental un error en la sol·licitud d'informe, es procedeix a reiterar-lo sense que fins hui s'haja obtingut una contestació.  
No obstant això, prenent com a base els criteris de l'informe de 28 de novembre de 2018, es considera que existeixen elements de judici per a resoldre i es prossegueix l'expedient.  
Anàlisi de la legislació sectorial en matèria d'avaluació d'impacte ambiental:  
L'explotació resultant després de l'ampliació és un supòsit de l'annex I.1.h del Decret 162/1990 (instal·lacions de ramat porcí amb capacitat superior a 350 reproductors en cicle tancat o de menjadores de més de 800 places), i per això l'ampliació pot tindre efectes ambientals significatius i hi és aplicable l'article 7.2.c de la Llei 21/2013, d'avaluació ambiental (modificacions de projectes que poden tindre efectes significatius sobre el medi ambient).  
Anàlisi del projecte segons els criteris de l'annex III de la Llei 21/2013.  
a) Característiques del projecte.  
Es tracta d'una petita ampliació d'una activitat existent consistent en l'augment del nombre d'animals en 250. L'augment de l'ocupació del terreny serà de 296 m². No obstant això, l'ocupació total no superarà el 25 % de la superfície de la parcel·la on se situa l'explotació.  
  
b) Ubicació del projecte.  
La granja no se situa a l'àmbit d'espais naturals protegits. La figura de protecció ambiental més rellevant és el LIC de l'Alt Maestrat, situat a uns 100 metres de l'explotació, sense que es prevegen impactes que puguen afectar-lo de manera directa o indirecta. Aquest LIC té el límit, a la zona d'estudi, al barranc de la Font de la Canaleta, que se situa a uns 90 metres de la parcel·la. En el cas que siga procedent, haurà d'obtindre's permís de l'administració hidràulica.  
Quant al planejament urbanístic, la qualificació del terreny és de sòl no urbanitzable comú. En relació amb la planificació municipal, l'explotació se situa en sòl adequat per a aquest ús.  
L'explotació se situa a menys d'1 km del nucli urbà de Catí. En relació amb les distàncies, sanitat animal i altres, el 20 de febrer de 2018 la Direcció Territorial de Castelló emet el preceptiu informe de la Llei 5/2014, d'ordenació del territori, urbanisme i paisatge, del qual s'extrau el següent:  
«El sol·licitant està inscrit en el registre d'explotacions ramaderes de la Comunitat Valenciana (?) aquesta (la granja) té unes instal·lacions amb una capacitat per a 750 porcs d'engreixament.  
El sol·licitant manifesta que les instal·lacions anteriors a l'ampliació tenen la corresponent llicència municipal.  
L'explotació estava inscrita en la llista d'explotacions ramaderes abans d'entrar en vigor la Llei 6/2003, de ramaderia de la Comunitat Valenciana, i el Registre d'explotacions ramaderes (REGA).  
En vista del Reial decret 324/2000, del Ministeri de la Presidència, la ubicació de l'ampliació presenta aquestes característiques: distància a explotació porcina més pròxima: inferior a 500 m. Distància a nucli urbà: inferior a 500 m.  
Segons el que estableix l'article 5, punt dos, apartat A.1a del Reial decret 324/2000, sobre ordenació d'explotacions porcines, l'ampliació sol·licitada no compleix els requisits quant a distàncies mínimes a altres explotacions porcines. No obstant això, sobre la base d'aquest reial decret i la Llei 6/2003, de ramaderia de la Comunitat Valenciana, pot autoritzar-se, ja que no se superen els límits de capacitat».  
L'informe continua amb les condicions que ha de reunir l'explotació en matèria agropecuària i continua indicant que «els usos, activitats i aprofitaments per als quals se sol·licita un informe estan vinculats amb l'activitat agrària de l'explotació, són adequats i necessaris per a l'activitat i, segons informa l'ajuntament, es troben situats sobre sòl no urbanitzable».  
L'informe finalitza de manera favorable però condicionat al fet que «les instal·lacions d'ampliació es disposaran de manera que no es reduïsca la distància actual a les explotacions porcines existents en el radi de 1.000 m».  
Respecte a la idoneïtat de l'ampliació de l'explotació quant a les característiques del paisatge, el document ambiental exposa que la granja se situa en una vall cultivada delimitada per muntanyes en les quals predomina la llenya terrera, rocam i alzinar. Com a element etnològic que forma part del paisatge es destaquen els petits murets de pedra en sec que delimiten les parcel·les de cultiu. És a dir, es tracta d'un paisatge agrícola ramader emmarcat per muntanyes on l'ús és propi de la zona i on poden aplicar-se mesures de correcció ambiental.  
  
Quant a la ubicació respecte a la possible afecció a elements del patrimoni cultural, es destaca la inexistència d'elements del patrimoni historicoartístic i de jaciments o troballes d'índole paleontològic.  
  
c) Característiques de l'impacte potencial.  
Els impactes que pot produir l'explotació són:  
- Sobre l'atmosfera: s'hi poden generats sorolls i vibracions produïts pels mateixos animals així com pels petits motors de la granja. Aquests sorolls no superaran els 60 dB en horari diürn i els 20 dB en horari nocturn. Com a mesures preventives, el document ambiental indica que les operacions puntuals generadores de soroll com la descàrrega de pinso i la càrrega i descàrrega dels animals es realitzaran en horari diürn. Els motors petits existents s'ancoraran a les bancades amb la finalitat d'evitar sorolls i vibracions.  
A la granja s'emetran olors. Amb les mesures correctores proposades (neteja diària i setmanal amb productes desodoritzants, tractament dels purins amb bacteris, retirada periòdica dels purins en tines hermètiques) no s'esperen efectes ambientals de rellevància.  
- Paisatge: es produirà un impacte visual a causa de la nova construcció. Per a disminuir l'impacte de la nova nau sobre el paisatge, l'alçària del carener serà com a màxim de 2,6 m, s'envoltarà la granja d'una tanca arbòria, les sitges seran de la menor alçària possible i es pintaran de color verd mat, similar als colors de l'entorn.  
- Canvi climàtic: com a conseqüència de la petita ampliació que es preveu realitzar, es produirà un increment de 2.347,84 kg/any de metà, 10,88 kg/any d'òxid nitrós, 1365,92 kg/any d'amoníac i 129.625 kg/any de diòxid de carboni.  
Per a evitar un excés de generació de gasos d'efecte d'hivernacle, s'actuarà mitjançant la incorporació en l'alimentació d'additius que eviten la generació de CH4. Una altra mesura que cal implementar serà la vigilància de l'emmagatzematge dels purins, de manera que entre el temps mínim possible en contacte amb l'aire, i per això s'emmagatzemarà davall dels fossats el mínim temps possible abans de transportar-los a la planta de gestió de purins.  
- Riscos: la granja està situada en una zona espaiosa, amb conreus de fruiters i conreu de secà i no existeix risc de propagació d'incendis forestals. No obstant això, com a mesura preventiva, l'explotació comptarà amb dos vials d'accés d'amplària mínima lliure de 3,5 metres.  
  
Consultada la cartografia del pla d'acció territorial per a la prevenció del risc d'inundació a la Comunitat Valenciana (PATRICOVA), no s'ha detectat cap risc a la zona d'actuació.  
- Generació de residus i subproductes: a l'explotació es produiran purins, cadàvers d'animals, residus de productes zoosanitaris, i aigües sanitàries.  
La generació de residus i subproductes pot generar contaminació d'aigües i sòls, i per això cal actuar: per a evitar una generació excessiva d'aquests i, una vegada generats, per a fer-ne una correcta gestió.  
  
Per a evitar un excés de producció de purins en volum, s'actuarà disminuint la proporció d'aigua que contenen a través de la instal·lació d'abeuradors tipus xupló. Atés que l'aigua de la neteja de les naus cau als fossats d'emmagatzematge de purins, s'utilitzaran equips a pressió en la neteja per a disminuir el volum d'aigua emprada.  
  
Amb la finalitat d'evitar contaminació de sòls i aigües, la gestió dels purins es realitzarà a través de planta de tractament.  
Un altre element que pot ser font de contaminació són les baixes dels animals. Per a evitar qualsevol tipus de molèstia i contaminació, els animals morts es depositaran en contenidors estancs específics, des d'on seran evacuats per una empresa autoritzada amb la qual s'ha signat el corresponent contracte.  
Els residus zoosanitaris es guardaran en contenidors específics hermètics i degudament etiquetats. Els contenidors seran retirats per una empresa gestora amb la qual s'ha signat el corresponent contracte.  
  
Les aigües pluvials s'evacuaran per mitjà de baixants i conduccions impermeables fins als depòsits que té l'explotació per a fer-ne ús.  
- No es preveu cap impacte sobre el patrimoni cultural. No obstant això, en el cas que en el transcurs de les obres apareguen restes integrants del patrimoni cultural, es paralitzaran aquestes i es notificarà a l'òrgan competent.  
Com a mesures de vigilància el promotor presenta un programa de vigilància ambiental en el qual s'aplicaran les següents mesures:  
- En el procés de construcció de la nau només s'excavarà el sòl necessari per a efectuar la fonamentació. La terra extreta s'utilitzarà a la mateixa parcel·la; en el cas que hi aparega pedra, s'aprofitarà als marges de pedra existents.  
- Les fosses que contenen els purins es vigilaran diàriament i després de cada extracció, a fi de verificar que no existeixen pèrdues en aquestes. En el cas de detectar-hi fugues o trencaments, es procedirà a reparar la fossa.  
- Les fosses es buidaran amb suficient antelació amb la finalitat d'evitar-hi vessaments i se'n transportarà el contingut a la planta de Catí.  
- La zona exterior de les naus es mantindrà en les condicions ambientals i higièniques degudes.  
  
Consideracions de l'òrgan ambiental:  
Es tracta d'una petita ampliació d'una explotació que, segons el projecte, té llicència municipal. Existeixen dos aspectes fonamentals que cal considerar en l'expedient: la proximitat a la població i el consum d'aigua.  
En el primer aspecte, segons la guia tècnica per a la gestió de les emissions odoríferes generades a les explotacions ramaderes intensives, l'olor generada per les explotacions porcines sempre és percebuda a una distància superior als 500 metres i, per tant, la zona sud del nucli urbà de Catí pot ser afectada per l'olor en cas de vents de sud i sud-oest, fet que justifica l'adopció de mesures preventives tals com barreres vegetals. Pel que fa a això, cal indicar que s'aprecia, respecte a l'informe en matèria de ramaderia, que la distància de l'explotació al límit del sòl urbà és major de 500 metres.  
El segon aspecte és la disponibilitat d'aigua. Segons la documentació remesa, es disposa de recursos hídrics per mitjà de la concessió d'aigües d'origen superficial procedents del barranc de la Canaleta. A més, s'emmagatzema l'aigua de pluja que, a través de les xarxes de pluvials, es condueix cap a depòsits. En principi queda justificada la disponibilitat d'aigua. No obstant això, atés que els recursos disponibles depenen de les pluges, abans de la modificació de la llicència, el promotor haurà de justificar davant de l'òrgan substantiu que o bé té suficient capacitat d'emmagatzematge per a proveir l'explotació en els mesos de l'any en què no plou o bé disposa d'una font d'aigua alternativa amb recursos suficients per a proveir l'explotació.  
Respecte a les zones de domini existents, es tindrà en compte que la construcció de la nau ha de tindre la preceptiva autorització en el cas que la nova construcció afecte la zona de policia del barranc de la Canaleta, i a més ha de respectar-se el domini del camí del Mas Nou, que discorre coincidint amb el camí dels Clapers, i per això la nau no podrà construir-se a menys de 20 metres de l'eix d'aquesta.  
  
Finalment, i atés que l'explotació se situa a menys de 500 metres de zona forestal, s'hauran d'incorporar les mesures de prevenció establides en la legislació vigent.  
  
Consideracions jurídiques.  
1. El projecte examinat constitueix un cas en el qual resulta preceptiva una avaluació simplificada d'impacte ambiental segons l'article 7.2.c de la Llei 21/2013, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, modificada per la Llei 9/2018, i en les altres disposicions que hi són aplicables.  
3. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
  
Resolució  
  
Primer  
Emetre un informe d'impacte ambiental al projecte d'ampliació d'explotació porcina a la parcel·la 11 del polígon 28 de Catí (Castelló) i sense perjudici de l'obtenció prèvia de les autoritzacions sectorials que hi siguen aplicables, considerant que amb el compliment dels condicionants de l'apartat segon el projecte no tindrà efectes significatius sobre el medi ambient.  
  
Segon  
El projecte s'efectuarà d'acord amb el contingut del document ambiental i els següents condicionants:  
1. Amb anterioritat a la modificació de la llicència municipal:  
a) El promotor haurà de justificar que o bé té suficient capacitat d'emmagatzematge d'aigua per a fer front als mesos en què no plou o bé disposa d'una font alternativa d'aigua.  
b) S'aportaran plànols en els quals es justifique que es respecta a la ubicació de la nau l'amplària de la via pecuària camí del Mas Nou segons el visor cartogràfic de la Generalitat Valenciana (20 metres a cada costat de l'eix), si bé com a mesura preventiva es preveurà la possibilitat de construir la nova nau entre les dues existents.  
En cas de partió de la via pecuària, el promotor haurà de respectar el que resulte d'aquesta.  
c) En el cas que siga procedent, el promotor disposarà de l'autorització de l'òrgan de conca respecte a l'afecció a la zona de policia del barranc de la Canaleta.  
d) La nova nau no disminuirà la distància respecte al nucli urbà i respecte a altres explotacions porcines situades a menys de 1.000 metres.  
e) Es justificarà que les actuals instal·lacions, i especialment les fosses de purins, disposen de les condicions d'impermeabilització degudes, aportant per a això un certificat del tècnic competent.  
2. En la realització de les obres es respectaran les mesures del plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els voltants aprovades pel Decret 7/2004, de 23 de gener, del Consell de la Generalitat.  
3. Olors: Es disposarà d'una bardissa espessa a les zones on els vents puguen dirigir les olors a la població, límit nord de la parcel·la i límit est, sempre siga del domini de la via pecuària.  
  
Tercer  
D'acord amb el que disposen els punts 3 i 4 de l'article 47 de la Llei 21/2013, de 9 de desembre, d'avaluació ambiental, modificada per la Llei 9/2018, aquest informe d'impacte ambiental es publicarà en el Diari Oficial de la Generalitat Valenciana i perdrà la vigència i deixarà de tindre els efectes que hi són propis si, una vegada publicat, no s'haguera procedit a l'autorització del projecte en el termini màxim de quatre anys d'haver sigut publicat.  
  
Quart  
D'acord amb el que disposa l'article 47.5 de la Llei 21/2013, de 9 de desembre, d'avaluació ambiental, modificada per la Llei 9/2018, l'informe d'impacte ambiental no serà objecte de cap recurs sense perjudici dels que, si pertoca, siguen procedents en la via administrativa o judicial contra l'acte, si pertoca, d'autorització del projecte.  
  
València, 22 d'octubre de 2019. El director general de Medi natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]»  
  
València, 8 de novembre de 2019. El director general de Medi natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]